**Beskrivelse**

På byggefelt 3.4, der ligger placeret mellem Else Alfelts Vej/Skovbåndet og Kalvebod Fælled har arkitektfirmaet C.F. Møller udarbejdet et projekt til en boligbebyggelse på 21.000m2 etageareal fordelt på 217 boliger for Obel-LFI Ejendomme. Bebyggelsen er døbt CobraHave.

Det arkitektoniske udtryk er inspireret af den traditionelle københavnerkarré med skift i facaden, der indikerer at bebyggelsen er sammensat af individuelle huse. Der varieres i bygningshøjder, farver og vertikale forskydninger samt placering af karnapper og altaner. Omkring hjørnerne mod øst er der arbejdet med tårnmotiver.

Gården indrettes under hensyntagen til det markante fald mod vest, der er henover grunden og indrettes med nicher til legeplads og andre aktiviteter for beboerne samt en del af cykelparkeringen. I kælderen er der indrettet bilparkering, cykelparkering og depotrum.